Գյումրիի բացառիկությամբ հանդերձ, սակայն, գյումրեցու կյանքն ավելի լավը չի դարձել ընտրական տապալված գործընթացներից հետո: Քաղաքական համակարգին ընդգծված դեմ լինելը որևէ կերպ չի տրանսֆորմացվել, չի փոխել կյանքի որակը: Իսկ դա, մեղմ ասած, նորմալ չէ, որովհետև ցանկացած նորմալ երկրում պահանջատեր քաղաքացին ստիպում է երկրի իշխանություններին աշխատել: Մեզ մոտ այլ պրոցես է: Պարբերաբար պարտված իշխանությունները փորձում են նոր մեթոդներ մշակել վերարտադրվելու համար, բայց ոչ երբեք իրականում դասեր քաղել սեփական սխալներից: